Gespreksreeks oor transformasiedruk aangekondigArgieffoto (Foto; AlexanderStein, Pixabay) Die sakeorganisasie AfriSake bied eersdaags ’n reeks gesprekke aan oor wat sakelui te doen staan in die lig van toenemende druk om te transformeer. Die eerste van dié gesprekke vind op 24 Oktober 2017 in Pretoria plaas. “Een van die grootste enkele bedreigings vir voorspoed in Suid-Afrika is die toenemende vereistes wat aan ondernemings gestel word om te ‘transformeer’. Wat tans gebeur, is dat elke aspek van kommersiële bedrywighede – insluitend eiendomsreg, kontrakteervryheid, kliëntediens, indiensneming, oornames en samesmeltings, lisensiëring, verskaffingsooreenkomste en selfs welwillendheid en donasies – aan rasvereistes eerder as goeie sakebeginsels onderwerp word. Selfs familieondernemings en eenmansake ontsnap nie dié druk nie. Dit het die moontlikheid om tot ’n ekonomiese katastrofe te lei,” sê Piet le Roux, uitvoerende hoof van AfriSake. AfriSake wil ’n sakegemeenskap fasiliteer wat voorspoedig en teen skadelike staatsingrepe bestand is. “Ons wortels is Afrikaans en ons tree onbeskaamd vanuit daardie basis vir die sakebelange van sowel ons Afrikaanse as anderstalige lede in, tot voordeel van ons lede én die groter samelewing,” het Le Roux bygevoeg. Bywoning geskied op uitnodiging en beperkte plek is beskikbaar, maar belangstellendes kan per e-pos navraag doen by [email protected] Meer besonderhede vir die eerste gesprek op 24 Oktober 2017, asook verdere gesprekke sal later bekend gemaak word.